הוועדה המשותפת לוועדת הכנסת ולוועדת העבודה, הרווחה והבריאות לדיון בהצעת חוק שעות עבודה ומנוחה (תיקון - סמכות יושב-ראש הכנסת לעניין עובדי הכנסת), כנסת 20, פרוטוקול מספר 1, 2018-07-11 08:45

מכלוף מיקי זוהר: אני מתכבד לפתוח את ישיבת הוועדה המשותפת בנושא הצעת חוק שעות עבודה ומנוחה (תיקון – סמכות יושב-ראש הכנסת לעניין עובדי הכנסת).

מכלוף מיקי זוהר: אם אפשר פירוט קצר מהיועצת המשפטית לגבי הדיון היום, מה מהות החוק והעקרונות שיש בו כי מדובר בחוק יחסית קצר, סעיף אחד שאנחנו מבצעים בו שינו קטן.

מכלוף מיקי זוהר: בבקשה.

נעה בן שבת: ההצעה אומרת שהסמכות לתת היתר מיוחד להעסקת עובדי הכנסת בשעות נוספות, שהיא נתונה היום לשר העבודה, הרווחה והשירותים החברתיים, תהיה נתונה ליושב-ראש הכנסת אבל הוא יצטרך להתייעץ לשם כך עם אותו שר.

נעה בן שבת: אנחנו מדברים רק על ההיתר המיוחד.

נעה בן שבת: העסקה בשעות נוספות אפשרית רק במקרים מסוימים שאנחנו רואים בסעיף 11, וניתן גם לקבל היתר להעסקה בשעות נוספות.

מכלוף מיקי זוהר: אוקיי.

מכלוף מיקי זוהר: גברתי חושבת שיש בעיה חוקתית עם העניין הזה מבחינת חוק-יסוד: חופש העיסוק, וכדומה?

נעה בן שבת: אדוני, אין בעיה חוקתית אבל אני רוצה לציין.

נעה בן שבת: בעצם, ההוראות הקיימות בחוק שעות עבודה ומנוחה קובעות מצד אחד מסגרת נוקשה של שעות עבודה, אבל הן קובעות גם כל מיני הסדרים של חריגים.

נעה בן שבת: יש פטורים לפי סעיף 30, יש הוראות.

מכלוף מיקי זוהר: הסעיפים האלה לא יכולים לעזור לנו פה בכנסת לפתור את הבעיות?

נעה בן שבת: הסעיפים האלה, אולי אפשר לברר עם אנשי הכנסת מדוע הסעיפים האלה לא יכולים - - - אני רוצה אבל לציין שמה שמוצע כאן זה לא החרגה של עובדי הכנסת מתחולת חוק שעות עבודה ומנוחה ולא החרגה שלהם אפילו מההוראות הכלליות אלא זה רק - -

מכלוף מיקי זוהר: רק מתן מיוחד ליושב-ראש, לתת את האפשרות.

נעה בן שבת: - - העברת הסמכות מהשר אל היושב-ראש.

מכלוף מיקי זוהר: גורמי המקצוע, פרטו לנו בפרקטיקה המקצועית למה זה נחוץ ואיך זה בא לידי ביטוי.

מכלוף מיקי זוהר: ברגע שהחוק יעבור איך הוא יבוא לידי ביטוי, נניח, בדוגמה.

מכלוף מיקי זוהר: מי יכול לתת לנו דוגמה כזאת?

מירה פיירשטיין: שמי מירה פיירשטיין, ראש אגף בכיר משאבי אנוש בכנסת.

מירה פיירשטיין: ברשותכם, הייתי רוצה לסקור את סדרי העבודה.

מכלוף מיקי זוהר: מה שחשוב לי כרגע זה לתת דוגמה פרקטית למה החוק הזה נחוץ.

מכלוף מיקי זוהר: נניח מה המצב היום שהוא בעייתי ומה יקרה בצורה הרבה יותר טובה אחרי שהחוק הזה יעבור.

מירה פיירשטיין: אז אני אומר שבעצם שעות העבודה של עובדי הכנסת נגזרות מהפעילות הפרלמנטרית כאן.

מכלוף מיקי זוהר: שהיא לא צפויה.

מירה פיירשטיין: שהיא לא צפויה.

מירה פיירשטיין: יש לנו אי ודאות, בעיקר בתקופת כינוסי הכנסת.

מכלוף מיקי זוהר: זה תלוי כמובן, אתם צריכים להתייעץ בבוקר עם יואל חסון ואז אתם מחליטים.

מירה פיירשטיין: מי כמוכם יודע את זה.

מירה פיירשטיין: אנחנו מדברים בתקופת כינוסי הכנסת, בעיקר בימים שני, שלישי ורביעי.

מירה פיירשטיין: מה שקורה, שנכון שנקבע סדר-יום - יושב-ראש הכנסת, מזכירת הכנסת - אנחנו מקבלים סדר-יום, אבל מגיע יום שני, שלישי, מתחילה ישיבת מליאת הכנסת, יש לנו חוסר ודאות ולא יודעים מתי ישיבת הכנסת תסתיים.

מירה פיירשטיין: אנחנו מפעילים כאן מערך עובדים שבעצם תומכים בכל הפעילות הפרלמנטרית הזו ביחידות הכנסת השונות – סדרנים, רשמים פרלמנטריים.

מכלוף מיקי זוהר: אני יכול לתת דוגמה שלפני יומיים הייתה לי הצעת חוק, היינו צריכים להישאר פה עד אמצע הלילה, ואתי מנהלת הוועדה אמרה לי: מיקי, יש לי בעיה, אני חייבת לחזור הביתה, אני לא יכולה להישאר פה.

מירה פיירשטיין: נכון.

מכלוף מיקי זוהר: לכן אני לא יכולה להישאר פה עד הרגע שההצבעה תקרה, וזה דבר שאגב לא אני הייתי מתוסכל ממנו כי אני הסתדרתי עם זה.

מכלוף מיקי זוהר: דווקא היא כעובדת הייתה מאוד מתוסכלת מזה שהייתה צריכה לנסוע הביתה, לחכות בבית ולחזור לפה להמשיך לעשות את העבודה, למרות שהיא יכלה לעשות פה עוד הרבה עבודה והרבה מאוד דברים חשובים שהיא הייתה צריכה להכין לקראת החקיקה, והיא לא יכלה לעשות את זה בגלל החוק.

מכלוף מיקי זוהר: ולכן, לפחות מהפרקטיקה היומיומית שאני ראיתי וחוויתי פה, זה נראה לי ברור, אבל אם את יכולה לחדד לעניין הזה.

מירה פיירשטיין: אז אנחנו באמת מדברים על עובדי היחידות – עובדי לשכת יושב-ראש הכנסת, מזכירות הכנסת, מנכ"ל הכנסת, צוות היועצים המשפטיים, כמובן הצוות המינהלי של ועדות הכנסת, מנהלות הוועדה וכל הצוות המינהלי.

מירה פיירשטיין: אנחנו אספנו נתונים רבים על שלושת הכנסים האחרונים של הכנסת, ראינו את שעות הפעילות של עובדי הכנסת בכנסים האחרונים.

מירה פיירשטיין: עשינו גם כל מיני מהלכים כך שבחלק מיחידות הכנסת העברנו את העובדים להעסקה במשמרת כדי באמת להסדיר כך שלא נעבור על החוק ונוכל גם לדאוג לכך שצורכי העבודה בכנסת יתגשמו, לדאוג גם לרווחת העובדים, וזה עשינו במהלך של עבודה במשמרת.

מירה פיירשטיין: יש יחידות שאנחנו צריכים עדיין את ההיתר הזה, ואלה היחידות שנקבתי בשמן.

מירה פיירשטיין: אנחנו רוצים להיות פשוט ערוכים למושב החמישי של הכנסת.

מכלוף מיקי זוהר: מאה אחוז.

מכלוף מיקי זוהר: משרדי הממשלה רוצים לומר משהו בנושא?

יפה סולימני: יפה סולימני, ראש מינהל אכיפה והסדרת חוקי עבודה, משרד העבודה והרווחה.

יפה סולימני: חוק שעות עבודה ומנוחה בעצם עוסק בכל הקשור להסדרת תנאי העסקה של העובדים, גם בהיבט של שעות העסקה, גם בהיבט של אורך יום עבודה, העסקה ביום המנוחה השבועי, והתגמול בהתאם.

יפה סולימני: החוק, מעבר להסדרים שקיימים, נותן סמכות לרגולטור, שזה שר העבודה והרווחה – כאן אנחנו בעצם מקבלים את הסמכות שלו – במקרים חריגים, כתוצאה מצרכים של מקום העבודה, לתת היתרים, או היתר כללי או היתר פרטני למעסיק, כאשר בשיקולים שאנחנו לוקחים, אנחנו לוקחים מצד אחד את צורכי המעסיק, מה המעסיק דורש, במקרה הזה זה הכנסת; מצד שני גם את רווחת העובד.

יפה סולימני: ואנחנו רואים כאן באמת שנושא רווחת העובד הוא לא בעיה מבחינת מה שהכנסת נותנת, מבחינת תנאי שכר וכל מה שקשור.

יפה סולימני: במקרה של הכנסת ישבנו לפני יומיים עם מנכ"ל הכנסת והצוות הבכיר של הכנסת, הוצגו בפנינו הצרכים וגם קיבלנו טיוטת מסמך אתמול.

מכלוף מיקי זוהר: שוכנעתם?

יפה סולימני: אני רק אגיד - ואנחנו יודעים לתת היתר לנושא הזה הקיים.

מכלוף מיקי זוהר: בעצמכם.

יפה סולימני: אנחנו יודעים לתת היתר.

מכלוף מיקי זוהר: בפרק זמן נניח של שעתיים.

יפה סולימני: אני אסביר.

יפה סולימני: אנחנו יודעים לתת את ההיתר, אנחנו הבנו את החשיבות והצרכים המיוחדים של הכנסת, אנחנו לא מתערבים בעבודת הכנסת כי זה לא מקום שיש למישהו להתערב.

יפה סולימני: הבנו את הצרכים המיוחדים ויש לנו את הפתרון לתת את ההיתר הזה.

מכלוף מיקי זוהר: בתוך כמה זמן?

מכלוף מיקי זוהר: מרגע שפונים אליכם?

יפה סולימני: אמרתי למנכ"ל הכנסת שזה יכול לקחת יומיים-שלושה, גג.

מכלוף מיקי זוהר: לא, זה לא טוב.

יפה סולימני: לא.

יפה סולימני: זה לא היתר כל פעם בנפרד.

יפה סולימני: עכשיו לתת את ההיתר, שהוא יהיה לתקופה.

מכלוף מיקי זוהר: זאת אומרת, אתם תתנו היתר מראש נניח לשנה.

יפה סולימני: זה לא היתר מראש.

יפה סולימני: בעצם אנחנו קובעים בהיתר את שעות העבודה, לאיזה תפקידים, בדיוק כמו שהוצג פה – איזה תפקידים ייכנסו להיתר, מה אורך יום העבודה, מה השעות הנוספות - -

מכלוף מיקי זוהר: איפה מנכ"ל הכנסת?

דוד צביאל: אני מחליף אותו.

יפה סולימני: - - מהן שעות העבודה של העובדים.

יפה סולימני: הכול בעצם ייכנס, וזה בנוסף לסעיף 10(א)(1).

מכלוף מיקי זוהר: אני רוצה להבין.

מכלוף מיקי זוהר: אתם אומרים שאתם יכולים לתת למנכ"ל הכנסת או ליושב-ראש הכנסת - -

יפה סולימני: את הפתרון מחר בבוקר.

מכלוף מיקי זוהר: - - מחר בבוקר אישור שאומר שהחל מהיום, נניח שנה קדימה - - -

יפה סולימני: שנתיים.

מכלוף מיקי זוהר: או שנתיים קדימה, כל העובדים הללו יכולים לקבל אישור לעבוד זמן נוסף - -

יפה סולימני: בהתאם לצורכי המשק.

מכלוף מיקי זוהר: - - בהתאם לצורכי המקום, בהתאם למה שהיושב-ראש יחליט.

מכלוף מיקי זוהר: זאת אומרת, אתם נותנים לו סוג של סמכות.

יפה סולימני: אנחנו ניתן את ההיתר, נכתוב בפנים את כל מה שצריך מבחינת הכנסת.

מכלוף מיקי זוהר: יענה לי נציג מנכ"ל הכנסת מדוע זה בעיה.

מכלוף מיקי זוהר: למה זאת בעיה?

דוד צביאל: דוד צביאל, יועץ למנכ"ל הכנסת.

דוד צביאל: קודם כול, אנחנו אכן ישבנו והייתה ישיבה מאוד טובה.

מכלוף מיקי זוהר: אגב, הייתה ישיבה, אני מבין, אחרי שהחוק כבר הונח.

דוד צביאל: נכון.

דוד צביאל: חשוב להגיד, המנכ"ל מבקש שבכל זאת החוק הזה יעבור בקריאה ראשונה.

מכלוף מיקי זוהר: החוק עבר בקריאה ראשונה.

נועה בירן - דדון: לא.

נועה בירן - דדון: החוק עבר טרומית.

מכלוף מיקי זוהר: החוק עבר קריאה טרומית?

מכלוף מיקי זוהר: הוא לא עבר קריאה ראשונה?

קריאה: בהכנה לקריאה ראשונה.

דוד צביאל: אני אוסיף שהיו פגישות עוד לפני.

מכלוף מיקי זוהר: הבנתי.

מכלוף מיקי זוהר: קריאה ראשונה, לא יקודם עד אשר הדברים ייפתרו.

מכלוף מיקי זוהר: בסדר.

מכלוף מיקי זוהר: עוד ממשרדי הממשלה?

איה דביר: איה דביר, משרד המשפטים.

איה דביר: אני מקשיבה למה שאומר משרד העבודה ומבקשת לתמוך בדרך הזאת.

איה דביר: אנחנו חושבים שזה עדיף בהרבה, הם יודעים לתת את המענה לצרכים של הגוף הזה.

דוד אמסלם: מה הם אמרו?

מכלוף מיקי זוהר: הם אמרו שהם יכולים לתת לכנסת היתר שנתיים מעכשיו, שבשנתיים הללו ליושב-ראש תהיה הסמכות לאפשר, לתת עוד פעם.

מירה פיירשטיין: אבל אנחנו פועלים להיתר כללי.

דוד אמסלם: ואחרי שנתיים מה נעשה?

מכלוף מיקי זוהר: עוד פעם.

דוד אמסלם: נבוא עוד פעם?

נעה בן שבת: אדוני, אני רוצה להסביר שגם ההיתר שמוצע לתת פה את הסמכות לגביו ליושב-ראש הכנסת, הוא היתר מיוחד שהוא מוגבל לפי החוק לשנתיים.

נעה בן שבת: הם מדברים על אותו ייצור של היתר מיוחד - - -

מכלוף מיקי זוהר: רק שלא צריך חוק בשביל זה.

דוד אמסלם: אני מציע לכם משהו אחר.

דוד אמסלם: היות ואנחנו מכירים את הדינמיקה של הכנסת בעבודה, הכנסת לא תשתנה בעוד שנתיים.

דוד אמסלם: כאן הכנסת לא תשתנה בעוד שנתיים.

יפה סולימני: אני רק אגיד משפט לעניין הזה.

דוד אמסלם: היא לא תשתנה שנתיים, זה ההליך שיהיה כאן.

דוד אמסלם: יש פה לילות, אני חושב שהסיפור נכון, מובנה.

דוד אמסלם: זה קורה גם בכל מיני מקומות, אני מספר לכם – זה קורה בעיריות, פתאום יש לנו שלג, מה עושים עם העובדים?

דוד אמסלם: עובדים חמישה ימים.

קריאה: יש את סעיף 10.

דוד אמסלם: אבל זה לא בשגרה, זה לא קורה יום-יום.

מכלוף מיקי זוהר: תענו לשאלתו של יושב-ראש הקואליציה.

יפה סולימני: החוק בעצם מאפשר מתן היתר של שנתיים.

יפה סולימני: גם אם זה יעבור לחקיקה להם זה יהיה שנתיים.

יפה סולימני: אנחנו נבחן בתקופה הזאת – במהלך החודש הקרוב או בחודשיים הקרובים.

מכלוף מיקי זוהר: לא, לא.

מכלוף מיקי זוהר: בימים הקרובים.

יפה סולימני: קודם כול, יינתן ההיתר לשנתיים.

מכלוף מיקי זוהר: אוקיי.

יפה סולימני: תיבחן מעבר לכך אפשרות לתת היתר כללי שהוא יהיה לאורך זמן, היתר כללי שייתן כל הזמן.

יפה סולימני: הנושא ייבחן, זה לוקח יותר זמן ההיתר הכללי אבל יינתן עכשיו היתר לשנתיים.

יפה סולימני: אנחנו ניתן את ההיתר הזה ובהתאם לכך.

יפה סולימני: אני לא חושבת שתהיה פה בעיה, אלא אם יש בעיה מבחינת החוק כי גם אם תועבר אליהם הסמכות, עדיין זה היתר של שנתיים.

יפה סולימני: אנחנו ניתן את הפתרון.

יפה סולימני: לא יינתן הפתרון, תמיד אפשר להמשיך בדיונים.

איה דביר: רק להשלים שמשרד העבודה מתמודד עם המון גופים.

איה דביר: לכל גוף יש את המאפיינים המאוד מיוחדים שלו.

איה דביר: יש גם רשויות ציבוריות אחרות – כמו הרשות השופטת – כל אחד יש לו את המאפיינים הייחודיים שלו, והיום אין פריצה של העברת הסמכות לגורם אחר.

איה דביר: תמיד שר העבודה פועל כלל-משקי ויודע לייצר את ההתאמה.

מכלוף מיקי זוהר: בסדר.

מכלוף מיקי זוהר: מישהו נוסף רוצה להתייחס?

דוד אמסלם: אני אתן לך תשובה.

דוד אמסלם: בגלל זה אנחנו כנסת.

דוד אמסלם: אנחנו מדברים על הכנסת.

דוד אמסלם: לכנסת יש דבר ייחודי – תתפלאי – גם את התקציב אנחנו לא מעבירים דרך הממשלה.

דוד אמסלם: זה הכנסת.

דין ליבנה: דין ליבנה, היועץ המשפטי לוועדת הבחירות המרכזית.

דין ליבנה: ועדת הבחירות המרכזית היא רשות סטטוטורית עצמאית שאחראית לביצוע וניהול הבחירות לכנסת ולפיקוח שיפוטי מסוים על הבחירות לרשויות המקומיות.

דין ליבנה: הוועדה, בתקופה שבין בחירות לבחירות - כידוע הבחירות לכנסת לא פורצות עם הרבה הכנה מראש - עובדת במקביל לכנסת, ממש ראי של כנסת קטנה.

דין ליבנה: נותנת שירותים לחברי הכנסת, לפי שעות עבודה - - -

מכלוף מיקי זוהר: אוקיי.

מכלוף מיקי זוהר: אז הפתרון שלכם זה להגיש בקשה גם למשרד העבודה והרווחה ולקבל היתר כמו הכנסת, להצטרף יחד לבקשה, שזו תהיה בקשה משותפת גם של הכנסת וגם של ועדת הבחירות המרכזית, ואני לא חושב שתהיה בעיה.

מכלוף מיקי זוהר: אם נותנים לכנסת, ייתנו גם לכם.

מכלוף מיקי זוהר: שני.

שני רביב משה: שני רביב משה, היועצת המשפטית למינהל הכנסת.

שני רביב משה: אני מבקשת לומר שהבקשה שלנו היא להיתר כללי.

שני רביב משה: אנחנו ניהלנו מגעים קודמים עם המשרד בבקשה לקדם את ההיתר.

שני רביב משה: המהלכים האלה לצערנו לא צלחו, ולכן הגענו להליך של הצעת החוק הזאת.

שני רביב משה: אנחנו חושבים שכפי שציין חבר הכנסת אמסלם, לא צפוי לחול איזה שינוי באופי הפעילות של הכנסת.

מכלוף מיקי זוהר: כשהגיעה אלי הצעת החוק לא חשבתי שזאת הצעת חוק שהיא פשוטה כזאת, ככה.

מכלוף מיקי זוהר: בדרך כלל, הצעות חוק שמגיעות הן מעניינות.

שני רביב משה: בהתאם לכך, אין הצדקה לפני דעתנו לקבלת היתר מיוחד אלא היתר כללי שהוא לא מצריך חידוש מעת לעת.

שני רביב משה: השר מוסמך לשנות ככל שיסבור שאין הצדקה להיתר אבל אנחנו לא נידרש להגיע ולבקש את חידוש ההיתר, וזה נראה לנו הדבר הנכון במענה לצרכים של הכנסת.

נעה בן שבת: אדוני, אני רוצה להפנות את תשומת הלב.

נעה בן שבת: בסעיף 33 יש חובת התייעצות לגבי היתר כללי לפי סעיף 11(8).

נעה בן שבת: יש חובת התייעצות עם ארגונים - ארגון העובדים וארגון המעבידים - ולכן השאלה, אולי זה עומד ברקע הבקשה, קודם היתר זמני לשנתיים ואחרי כן - - -

דיקלה חורש: אנחנו רוצים לבחון את הנושא של ההיתר הכללי.

דיקלה חורש: אני לא מבינה למה נאמר פה שהמגעים עם משרד העבודה לא צלחו כי אנחנו באמת עם נכונות ופתיחות, כולם מכירים בחשיבות של כנסת ישראל ובצרכים שלה, ושהם לא ישתנו.

דיקלה חורש: אנחנו יודעים מה המשקל של הבית הזה ואנחנו יודעים לספק מענים בהיתר זמני ולשקול את הנושא של היתר כללי.

דיקלה חורש: אנחנו רוצים לבחון אם אפשר לעשות את זה.

מכלוף מיקי זוהר: מאה אחוז.

מכלוף מיקי זוהר: נשמע לי קואופרטיבי.

שני רביב משה: רק לומר שהכול נעשה בהיוועצות עם ועד עובדי הכנסת.

מכלוף מיקי זוהר: ברור.

יפה סולימני: ודאי, אבל עדיין יש כללים.

שני רביב משה: קיימת הסכמה והבנה ואף רצון - - -

מכלוף מיקי זוהר: מישהו רוצה לומר משהו לפני שאני מסכם את הדיון?

נעה בן שבת: אדוני, רק הבהרה.

נעה בן שבת: ההסדר שבהצעת החוק מעביר את הסמכויות ליושב-ראש הכנסת לקבוע כמה שעות ואיזה שעות, וההיתר שייתן המשרד, הוא יקבע כמה שעות ואיזה שעות ואיזה תפקידים.

מכלוף מיקי זוהר: בסדר.

מכלוף מיקי זוהר: בשביל זה יש משא ומתן.

נעה בן שבת: כמובן, בהתאם לצרכים.

מכלוף מיקי זוהר: אנחנו מקום באמת שונה ומוזר.

מכלוף מיקי זוהר: אנחנו ייצור מוזר, כנסת ישראל, ויש בה לפעמים גם אנשים מוזרים, אבל בסך הכול הכנסת היא מקום שצריך לפעול בהתאם לכל חוקי מדינת ישראל.

יפה סולימני: אם הצלחנו לתת לבתי החולים ולרופאים היתר, אז אין סיבה שכאן לא.

מכלוף מיקי זוהר: אני אומר כך.

מכלוף מיקי זוהר: למרות שאני באמת בתקופה טובה, יושב-ראש הקואליציה עוזר לי להעביר חוקים, באמת אני ככה במומנטום של העברת חוקים ואני באמת רוצה אולי גם לרשום עוד כמה חוקים על שמי, החוק הזה לא יירשם על שמי כנראה, הוא לא יעבור כי אין לו צורך.

מכלוף מיקי זוהר: אבל אני חייב לומר.

מכלוף מיקי זוהר: אתם צריכים להבין שכנסת ישראל היא מקום מורכב, הדברים פה קורים במפתיע.

מכלוף מיקי זוהר: יש כאן לפעמים מהלכים – שתאמינו או לא – בגלל עניין שעות עבודה ומנוחה הכנסת והממשלה בסכנה.

מכלוף מיקי זוהר: אתם יכולים להאמין שזה יכול לקרות?

יפה סולימני: אין עוררין על כך.

מכלוף מיקי זוהר: אני אתן לכם דוגמה פשוטה.

מכלוף מיקי זוהר: שאיזשהו עובד לא ינסח את החוק והוא לא יעלה להצבעה במליאה, ואם הוא לא עלה להצבעה במליאה יש משבר קואליציוני, ומהמשבר הקואליציוני מאיימים לפרק את הממשלה.

מכלוף מיקי זוהר: דברים פה מאוד מאוד דינמיים, ויש כאן ערכים שהם באמת קשורים לכל מדינת ישראל, ומחר נופלת ממשלת ימין ואז יש הסכם אוסלו עוד פעם – אני לא רוצה להגיד לכם מה עוד יכול לקרות.

דוד צביאל: אדוני היושב-ראש, אני מבקש רק להביא את העמדה של הנהלת הכנסת.

דוד צביאל: הכנסת מבקשת בכל זאת שהחוק הזה יעלה לקריאה ראשונה ויעבור.

מכלוף מיקי זוהר: אני מבין את העמדה, העמדה לא התקבלה.

מכלוף מיקי זוהר: החוק לא יעבור בקריאה ראשונה.

מכלוף מיקי זוהר: אני אעקוב אחרי הסיכומים שלכם, אני אדרוש שהם יסתיימו בשבועיים הקרובים.

מכלוף מיקי זוהר: אני לא מתכוון לתת לזה להימשך.

מכלוף מיקי זוהר: אם זה יימשך ואני אראה שהדברים לא צולחים, מייד בפגרה אני אכנס את הוועדה ואני אגמור את החוק הזה לקריאה ראשונה, בתחילת המושב הוא יעבור גם בקריאה ראשונה ותוך יומיים בקריאה שנייה ושלישית.

מכלוף מיקי זוהר: אין שום בעיה, יש לנו יושב-ראש קואליציה הכי יעיל במדינת ישראל ובכל העולם כולו.

מכלוף מיקי זוהר: אם הוא רוצה להעביר חוק, זה קורה תוך זמן מאוד מאוד קצר.

דוד אמסלם: לא להגזים.

מכלוף מיקי זוהר: אבל בשלב זה אני באמת באמת מאמין שיש מהצד השני גורמים שרוצים לסכם את הבעיה.

דוד אמסלם: יש לי רעיון.

דוד אמסלם: יושב-ראש ועדת הכנסת הוא בן אדם גם פתוח.

דוד אמסלם: אני לא הייתי בכל הדיון כאן אבל אם מנכ"ל הכנסת ואתם תשבו איתו אחרי - - -

מכלוף מיקי זוהר: בשמחה.

דוד אמסלם: אם הוא יחליט, הוא יכנס את הוועדה.

מכלוף מיקי זוהר: אני אנסה לעזור לכם בשמחה, אני רוצה שתסכמו את הדברים ואני חושב שאתם גם מסוגלים לסכם אותם, אבל באופן מיידי.

מכלוף מיקי זוהר: אין צורך לעכב את העניין הזה.

מכלוף מיקי זוהר: עכשיו אנחנו גם נמצאים בסיטואציה מאוד מאוד מאוד מורכבת, ערב סיום מושב, אנחנו באמת בשלב מכריע לקראת הפגרה ולכן אני חושב שהדברים צריכים להיפתר מהחדר הזה, לצאת לשולחן המשא ומתן, לשבת ולגמור את העניין בפרק זמן של יומיים-שלושה, עד לתחילת השבוע הבא להכריע לכאן או לכאן.

מכלוף מיקי זוהר: אם אתם אומרים לי, חבר הכנסת זוהר, אנחנו לא מסוגלים לעזור בסוגיה הזאת, אז אני אחשוב באמת, אם אין לי פתרון אני צריך להתקדם בחקיקה, אבל אם אתם חושבים שאתם יכולים לפתור את הבעיה הזאת, בזה זה נגמר.

מכלוף מיקי זוהר: תודה רבה, הישיבה נעולה.